khistorydata/jeongjo-sjw-relations huggingface dataset:
정조 20년
庚辰年溫幸隨駕別單尙宮崔氏紬一疋木三疋米一石尙宮金氏紬一疋木一疋米三斗尙宮趙氏紬一疋木一疋米三斗尙宮李氏紬一疋木二疋米五斗尙宮金氏紬一疋木一疋尙宮朴氏紬一疋木一疋尙宮崔氏紬一疋木一疋尙宮韓氏紬一疋木一疋內人李氏從自願免賤內人朴氏木二疋米三斗尙宮李氏紬一疋米二石猪肉五斤以上賞給本宮長番內官具興三年六十六通訓掌務內官徐宗翊年六十六通訓中宮殿安否薛里內官吳壽益年七十通政嬪宮掌務內官趙相藺年六十九嘉善以上加資世孫宮問安長番內官崔鳳佐年六十三崇祿熟馬一匹特給兵曹隨駕禁軍騎士將秩前五衛將李顯昌加設五衛將秩禁軍正憲韓宗復嘉義鄭光一嘉善前萬戶玄翊光折衝前萬戶柳星郁前僉使李世豐前萬戶金章垕前權管曺潤亨武兼申達夏加資實同知秩正憲前僉使金海潤嘉義前僉使朴泰儀嘉義前萬戶申楫嘉善前僉使曺潤寬嘉善前萬戶安時佐折衝前僉使鄭興僑折衝前萬戶金振光折衝張天翼金世鼎張翼瑞牛峴僉使金雲瑞折衝朴昌禧掖庭署嘉善前司鑰崔重顯嘉善前同知金斗彬嘉義前同知李元盛中部嘉善前同知延就近河泳東部嘉善孫景輝北部嘉善朴尙根訓局嘉善僉使郭惇恒嘉義前僉使金命淑追別單正憲左右挾船主金繼重年八十七居廣州蠶室嘉義朴益祥年七十九居南部纛島嘉義韓時雄年七十三居西部黑石里嘉義洪命輝年七十二居南部纛島嘉義金聖集年七十二居西部龍山嘉義白泰福年七十二居南部西氷庫嘉義工曹書吏李聖集年七十居西部義盈庫洞嘉善工曹書吏金龍甲年七十八居北部碧莊洞資憲船匠老職同知閔太輝年八十三居西部黑石里待令捕校折衝前僉知金鼎弼嘉善康聖彦加資實僉知秩掖庭署書題林義培前司鑰池德成兵曹前萬戶文斗弘李韓弼禹李爀及第郭重儀車辰燁朴再文閑良吳贊文延衡明出身金希鳳追別單禁軍出身前萬戶徐廷潤閑良金寶三加資巡將秩掖庭署嘉善前察訪丁胤祚加資空闕衛將秩掖庭署通政崔奎漢嘉善李相禧折衝千世翊黃錫耇金福興通政金弘兌通政黃載慶宮任千世翊通政黃載性中部嘉善宋春弼摠戎廳敎鍊官嘉善朴昌華折衝林復基北部禁漏官朴萬春追別單折衝盧景燁嘉善田得春嘉善吳復一加資秩北部馬醫司僕任世芳馬醫司僕金龜東宮任徐德寬追別單把摠千萬起折衝許胤執事金鳳伊折衝方壽昌將校朴希文人吏方性直折衝康弼俊人吏鄭致燁鄭雲寬文在渭申在郁方起正帖加秩掖庭署嘉義李壽寬本宮守僕朴景煥別監李東馥朴重謙年七十員役宮屬金善才使令曺老味中部嘉善朴性淳年七十員役前書吏尹道莘匠人李成輝東部折衝金一澤李時喆西部嘉善李興漢嘉善李成震通政金成達折衝梁時福出身洪夏祿折衝高昌道嘉善金仁起年七十員役前使令李枝發金益輝沈善贊養馬金金夢南部通政金聲振出身金伍才通政金成大年七十員役前使令李泰明金仁碩北部折衝朱得星忠翊衛金鼎爀講書院書吏李文爀年七十員役前權導韓大興兵曹嘉善洪世裕忠壯衛文尙行出身金貴老錄事洪世輝年七十員役近仗軍士朴泰善前轎子陪姜時金訓局嘉義金彰國折衝辛世九訓鍊奉事安宗郁折衝金萬應嘉善崔郁完騎士金善鏡折衝崔雲起徐鼎佐出身姜德煥溫陽出身金萬雄訓局出身崔泰東騎士朴壽彬同知旗隊車廷翼嘉善金枝盛別旗隊咸時澄折衝姜壽長別武士金光義林時雨嘉善李珍芳年七十軍兵車輝李厚三金玉己金鼎三韓興才閔弘祥曺時載申承基禁衛營別騎衛金守淡嘉善李得海折衝車運萬金鼎元盧興集資憲李大蕃年七十軍兵金光運李廷杓洪世寬張益良朴壽聃御營廳出身李民壽金碩枝前萬戶南宮深龍虎營前萬戶朴大源出身朴文彬折衝琴命徽守禦廳出身李枝興禁軍李春興出身劉得良嘉善李世輝年七十軍兵張泰明金三萬徐天雲畿營嘉善金世奉折衝李碩就折衛金龍江追別單靑坡驛卒張弼齊廬原驛卒李枝蕃出身鄭贊洪余尙煒使令趙有信良人方大成將仕郞李仁昌良人李東福嘉義辛圭左右挾船主李大謙年七十三居南部西氷庫挾船沙工金萬才年七十三居西部黑石里挾船沙工文聖昌年七十二居東部子麻場沈學成年七十居東部子麻場管領姜允默年八十五居土亭里米二斗大口魚一尾秩年六十以上員役軍兵掖庭署四金金厚福振漢聖弼聖起中部崔大得徐必元全聖蕃崔世郁吳聖得承祥郁陳弼貴禹鼎大車得輪表世良李長貴洪道仁尹三同金就良禹弘積朴聖禧東部朴大興西部李興世朴龍得朴大喜南部金景大禹夏聖李萬春金三福朴守蔓吳弼奉北部李聖植崔重五李枝盛鄭福祥金成位李長春李永春訓局鄭重山金應礪金九鼎金光燁鄭德相金有興朴太蕃全養洽韓萬係宋漢京張斗世尹光殷金振明朴弼成鄭爀運李世俊金雄宅鄭仁行吳彦松韓世昌崔得奎吳世斌李復馨洪時億田興泰禁衛營李弘佑李泰興林命柱趙漢雄金淵御營廳閔宗采劉聖澤朴萬柱朴世健李東蕃金重京龍虎營朴忠光朴載文守禦廳朴重彬趙世重摠戎廳李幸得金千彬李先奉兵曹崔福男李取大安英得李弼萬金守才金光澤林旕福李興柱趙德仁柳漢昌姜唜山洪道位吳貴福金大喆韓景煒姜濟哲京畿監營金乭男金龍世追別單靑坡驛卒李聖徵張佑辰蘆原驛卒洪時涵李二昌崔東延崔成蕃中部義禁府書吏林厚根衛將所使令白雲昌軍士咸得才戶曹軍士朴庚戌西部戶曹軍士鄭順奉南大鵬燈籠軍金相健楊州軍器寺別破陣韓碩范西部船匠李泰成居黑石浦判得福居栗島北部摠戎廳牢子朴萬堂摠戎廳旗手鄭云才南部左右挾船主朴成郁辛應祚西部左右挾船主嚴思賢金景祚鄭萬輝南部左右挾船主朴昌億廣州宋弼商西部成潤祚南部金景仁西部李時泰南部金海雲廣州徐廷澤楊州金重錫廣州韓師良南部李春好金壽文廣州朴持弘西部黃辰威南部朴再興西部柳興根廣州朴五采南部張道雄西部朴順大南部李思福挾船沙工西部金龍雲書員朱道泓良人李成福金成雲軍士申五金折衝裵興柱使令金福起嘉善金得順巨達李益文閑良尹修宅匠人金六不伊良人朴贊奉米二斗秩年五十以上員役軍兵掖庭署千世昌伊德福中部趙安國朴仁光金必瑞東部丁興益朴貴得西部金敬禧北部羅成云安國臣訓局朴昌燁鄭希僑金德弘朴世雄趙聖澤趙尙伯曺風老味劉興日鄭道明盧東昌丁萬壽庾禧夢金必鳴金生水朴枝盛宋鳳得禁衛營朴重郁李老味車得輪安再位趙福興御營廳崔尙佐崔尙才金有恒嚴景輝金成大黃得春金世完龍虎營李春蕃金泰潤朴泰蕃鄭三福黃龍澤守禦廳金大天張普興金宗碩孫天祐朱花石兵曹徐信廻安德仁劉福乭白成福金英大趙同金追別單靑坡驛卒鄭壽大閔億慶李泰徵良人吳珪興權頭金聲遠嘉善林在寬折衝申得宗良人金起復典設司書員池道淸居北部三淸洞戶曹軍士金莫金居中部義營庫役人李太輝居北部軍器寺別破陣金載禧居西部左右狹船主朴五采居廣州張道雄居南部朴順大居西部李思福居南部管領金道成居南部金振哲居南部
정조 20년
丙辰三月十五日子時上行景慕宮望祭還宮入侍時行都承旨趙鎭寬左承旨李勉兢右承旨宋銓左副承旨李肇源右副承旨李海愚同副承旨鄭尙愚記事官柳遠鳴假注書李毅采記事官吳泰曾金履永二提學沈煥之二直提學李晩秀檢校直閣金勉柱原任直閣尹行恁南公轍金祖淳直閣李始源原任待敎徐有榘以次侍立上具冕服就板位行再拜禮仍詣神位前三上香執酌獻酌行禮如儀訖還御齋室改具翼善冠衮龍袍上命書傳敎曰若踰今日則有非爲所重拔例示意之意銓曹不欲擧行至有吏判昨筵之奏雖過矣亦曰爲所重則不可强所難强趙潞鎭金鍾純令該曹先付軍職給祿使之着帽入侍上出齋殿乘輿上曰時原任大臣入侍出駕前下敎上曰今日加資人皆於轎前肅拜諸家致祭亦於轎前受香出駕前下敎上曰初仕人入侍出駕前下敎上敎勉兢曰庚辰溫幸時隨駕軍兵員役六十以上人宮門外賜米可也濟恭曰達宵將事早朝回鑾聖體若何上曰一樣矣上敎秉模曰南奉朝賀家致祭時卿可往見乎秉模曰臣將往參矣上又敎濟恭曰故參判洪景輔戊申之功豈不偉哉今日致祭時卿可往見乎濟恭曰臣將往參矣上命大臣退大臣退出上出逌瞻門入弘化門由明政門入永淸門還內諸臣以次退出
정조 20년
丙辰三月十五日辰時上御重熙堂右承旨入侍時右承旨宋銓假注書李毅采記事官吳泰曾金履永二直提學李晩秀以次進伏訖上命書傳敎曰故相之家視之自別以其有癸酉戊寅樹立而昔年此時故相父子熙政堂入侍時恩禮昭在記注豈忍空度此日故領議政李宗城家遣承旨致祭祭文當親撰亦爲致祭於故相李台佐祭文卽令知製敎撰進仍命退諸臣以次退出
정조 20년
行都承旨趙鎭寬坐左承旨李勉兢坐右承旨宋銓坐直左副承旨李肇源坐直右副承旨李海愚坐同副承旨鄭尙愚坐注書柳遠鳴仕一員未差假注書李泳夏仕直事變假注書尹命烈仕
정조 20년
李肇源啓曰大司憲徐有臣未肅拜執義李城輔掌令池德斌持平姜克成在外掌令沈奎魯持平李福潤呈辭監察茶時之意敢啓傳曰知道
정조 20년
宋銓啓曰專經文臣殿講文臣製述與吏文製述過十五日更稟事命下矣以何日爲之乎敢稟傳曰來月更稟
정조 20년
李海愚啓曰西北別付料親臨試射過十五日更稟事命下矣以何日爲之乎敢稟傳曰再明日爲之
정조 20년
傳于宋銓曰金奉朝賀今日欲爲進箋云差晩入來事遣史官傳諭
정조 20년
傳于李肇源曰金奉朝賀入侍
정조 20년
傳于宋銓曰領敦寧家遣御醫持藥物不離看病
정조 20년
傳于宋銓曰領敦寧家遣史官問疾
정조 20년
李肇源啓曰筵說事體本自嚴重無敢一字差爽而今此十二日次對入侍使臣入侍筵說不但語意文勢之未能接續上下酬酢旣多錯誤又甚疎漏誠極駭然當該注書所當重勘而本院請推之外無他可施之罰何以爲之乎敢稟傳曰汰去
정조 20년
假注書李毅采汰去代李泳夏爲假注書
정조 20년
李勉兢以檢校直閣金勉柱言啓曰日省錄所載筵說入侍注書每於筵退之後卽爲修送本閣自是定式而近來注書不卽修送亦不詳記以致日省錄修正之遲滯注書擧行已極怠慢而以今初六日次對入侍筵說觀之糢糊囫圇尤不成樣筵說事體何等嚴重而全不審愼者萬萬駭然原筵說使卽更爲修正而當該注書不可無警飭令該府拿問處之何如傳曰允
정조 20년
傳于李肇源曰編書之役職務相妨左尹徐龍輔本職許遞令該曹口傳付軍職
정조 20년
兵曹口傳政事護軍單徐龍輔
정조 20년
以判義禁鄭好仁知義禁徐有防牌不進推考傳旨傳于李肇源曰情勢似然竝許遞放未放回啓不可遲滯前望單子入之待下批牌招察任
정조 20년
禁府堂上前望單子入之判義禁洪檍知義禁李得臣落點
정조 20년
李肇源啓曰判義禁洪檍牌不進推考傳旨今方捧入矣罪人放未放當爲回啓而如是違牌不卽擧行事甚未安更爲牌招何如傳曰允與知義禁牌招
정조 20년
李肇源啓曰判義禁洪檍再牌不進知義禁李得臣牌不進推考傳旨今方捧入而罪人放未放回啓不可遲滯如是違牌不卽承膺事體所在誠極未安知義禁更卽牌招判義禁所當更請牌招而係是一日三牌何以爲之敢稟傳曰待開門更爲牌招
정조 20년
傳于李肇源曰整理通考校正堂上李家煥尙不仕進往役之義果安在哉從重推考牌招察任
정조 20년
以校正堂上李家煥牌不進推考傳旨傳于宋銓曰更爲牌招
정조 20년
兵曹口傳政事安宗郁爲笠巖別將景福將單李東馥
정조 20년
以忠淸兵使金明遇狀啓鴻山縣監金思䄷所佩兵符偸去罪人捉得事傳于李海愚曰果不出所料況於限內捉得投火之迷劣知印卿則有何惶悚之端乎於是乎益覺前伯狀啓措語之萬萬不審當該道臣奏御輕率之失所當嚴勘而以他罪坐竄姑爲勿論兵符令政院改造下送事回諭
정조 20년
李肇源啓曰鴻山縣監兵符今已造成監營及所管該營所上左二隻該縣監所佩右一隻定禁軍下送依例分上舊兵符收聚上送以爲燒火事忠淸監司處下諭何如傳曰允
정조 20년
宋銓以承文院都提調意啓曰院寫字官別付司果洪慶運旣已終制還付其祿以充元額何如傳曰允
정조 20년
李海愚以兵曹言啓曰崇禮門護軍部將曾因大臣陳箚定配事蒙允可謂兩罪俱發臣又詳加査實則當初城門之徑先下鑰已極驚駭信箭之私自請受亦涉妄率比之盧重一具有罪犯而尙不勘處未免稽緩嚴棍充軍何如傳曰允
정조 20년
李海愚以兵曹言啓曰崇禮門入直護軍部將罪犯尙不勘處嚴棍充軍事草記允下矣當該護軍張泰允部將孫弼榮各嚴棍十五度後張泰允咸鏡道端川府充軍孫弼榮平安道宣川府充軍定驛子押送各其配所之意敢啓傳曰知道
정조 20년
李海愚以兵曹言啓曰龍虎營拘留罪人內吹螺赤李世興等九名各決棍十五度嚴治後放送之意敢啓傳曰知道
정조 20년
知義禁李得臣疏曰伏以臣本以無似之姿頃叨非分之職甚事不茫昧何者非僨誤而特蒙我殿下涵容庇覆之恩擧行之生疎而屢勤指敎格例之疑晦而輒加導誨諄諄焉惓惓焉如慈父之護稚子幸而不抵大何而至若幸行時前後干科非止一二莫重園所雜人之無敢喧擾法意甚嚴而臣未之禁止深夜行殿從臣之不許混入定式所在而臣未之遵守當査而未査宜飭而不飭者何莫非臣之罪犯而及夫伊日城鑰事出而臣尤無所逃其罪矣臣於轎前承聆下敎心神震越蒼黃往見則魚鑰已下而前驅傳于城外龍旂在前而大駕駐於路上似此光景卽前古所未有之變怪也當日擧行之臣夫孰不死有餘罪而若其罪之有則臣耳夫宮城之開門閉門行在所大事小事莫非本兵之所主管而臣是其時長官一則臣罪二則臣罪大臣玉堂之當初箚請已是寬勘而特敎付標之止於削職尤豈意望之所敢到哉逬伏江外杜門追思鈇鉞幸逭魂夢猶驚不自意拂拭之眷曲加原恕敍命旋降除旨聯翩樂院京兆纔蒙體諒金吾新除又侈召命無復瑕纇依舊甄錄臣於是誠切感激義重竭蹶固當不俟駕屨顚倒趨膺而念臣罪負初非微眚薄過之可以乍勘旋滌者比且臣於昨春待罪現職以鄭妻之不得押付事廷議如沸三司聯箚至斥以將焉用彼金吾臣亦受而甘心然罪固自速而言出臺地心雖愧服而事關廉防今若諉以時月之稍久而揚揚冒出則眞所謂不識人間羞恥事者也臣身去就縱不足恤淸朝防範寧容自壞左右思量承膺無望玆敢短章呼籲仰瀆崇嚴伏乞聖慈俯垂鑑諒特賜譴斥俾私分安而公議伸千萬幸甚臣無任云云答曰省疏具悉卿其勿辭行公
정조 20년
楊州牧使申獻朝疏曰伏以才識淺短人器庸下凡百事爲一無肖似而濫被洪造偏蒙拂拭前後踐歷罔非踰涯又況家貧而親老特荷曲諒之殊眷再典畿邑養遂專城地近而便於省覲廩厚而優於甘旨感激寸忱圖報無地唯以隨處盡職自以爲涓埃之酬病於民者必欲祛之便於民者必欲遂之斷斷一心竊庶幾仰體九重宵旰之憂矣不料今番北城分糶之行重得罪於摠戎使徐有大牒題之論列已極嚴峻吏鄕之推論尤甚愧赧以此情地有難冒據呈遞巡營而不獲焉進退轉益卽當蹤跡尤覺臲卼此非獨臣身之私義亦關於邑民之疾苦則不可隱於天地父母之前玆敢擧其顚末而仰塵於黈纊之下唯聖明垂察焉大抵北城餉還實爲楊民之第一痼弊昔之所受不過一千五百石今增爲四千石城餉其數太過而當其捧糴必値隆冬牛載馬輸背負肩擔間關運致於氷崖雪确高峯絶頂之上者已切矜憐而及其捧上之時管庫輩之操縱網利不一其端量斛則謂之易縮而斛上幾餘一斗色落則謂之前例而升樣大如小斗且其元耗一斗外又有春三升秋一斗尺價役價手後等許多名色而俱爲病民之科致衆民於雪虐風饕鳥飛莫過之地又逞此濫徵之習則誠所慘切不忍見也臣於昨冬領民捧糴時少禁其太濫而以其所捧還爲分受則雖過略干年決知無欠縮之過多而今春又以分糶之廳關以本月初三日更爲領民上城與管城將開中興倉先出四五百包試爲斛量則一包之縮幾爲四五斗所謂完石之縮亦不下二三斗折衷計之則十石所縮殆近於三四包以四千石都合假令則其爲逋欠將近於五六百石雖云年久積置自致欠縮而如是多縮曾所不意以此勒分實有所不忍者必欲一倂改量則管城將大驚恐不肯從此亦無怪其然也不得已飛報本廳請其改斛補縮後分給則該帥以無例防題於是乎左右思量事勢兩難宣言衆民試探群情則幾百幾千一口齊聲寧可作一日之虛行決難受半斛之還米更懇本廳期於得諾然後更來受去亦未晩矣相率懇乞其情亦慽臣目見其光景旣不忍勒令受去雖欲更爲論報當日之內周旋無路與其招怨於衆民毋寧獲罪於本廳乃以好樣區處之意慰諭民人率民下來之狀更報本廳蓋欲以書以面從便相議後分給矣迺者該帥不問其曲直直爲推論首鄕首吏以從速分給之意勒捧侤音而退出之噫此誠難從之令也若使石樣完實斗數準滿而爲守令者動於民人之虛驚不受而下去則誠有罪矣萬目所覩欠縮如此則難防者民口難抑者民情伏祝我殿下恤民之至意何如而旣知有冤於民只怯營門之威惟令是從勒給乃已則烏在其百里分憂之意也城餉之設置卽不虞養兵之需也民亦兵也兵亦民也不恤民而能養兵者未之有也夫子曰去兵存食去食存信然則兵與食比一信字亦輕矣今以不滿一斛之米謂之一斛而勒給於民則其果爲王政之信乎惜乎摠帥只知軍餉而不知此箇事理惟以威制爲事竊爲之慨然也其題辭曰有筵稟定式又曰此是前例所無定式之本意臣亦豈不知也軍餉幾許石分授各邑春糶秋糴用舊蓄新卽定式之意也夫焉有雖不滿一斛除雜談勒給於民永爲定式之理乎改斛雖曰無前例而欠縮亦是無於前之事今此改斛之請以前例終始防之則臣雖愚昧明知其末流之弊亦不少矣今年以縮數斗之斛無辭而給之則明年將給半斛之米不出數年亦將至於有石之名而無石之實此豈獨爲楊州民而憂哉畿邑之管於北城者亦當在在皆然思之及此寧不寒心廳關又曰本牧創出外邑無前之弊他邑之有縮無縮受去不受去臣固未知而本州之例石以受出斗以分給以如此多縮之石用許多解分之斗則其所欠縮使誰當之臣之區區愚見欲便於本州民而已他邑之前例有無顧何必致責於臣乎噫可矜者民産可畏者民怨今雖準給一斛米到秋捧糴登陟之勞往來之費姑無論一斛所納都計雜費則殆近倍之此猶可矜今以不滿一斛之石直欲勒給者決非仁人君子所可爲也臣之受侮於該廳無復餘地而一番改斛在所不已此豈臣一己之言也卽楊民萬口之願伏願殿下俯垂諒察博詢於廟堂之臣從長區劃使補其縮得以分給則於楊民可蒙實惠而亦可懲管庫輩幻弄之弊惟聖明採納焉臣無任云云省疏具悉許令廟堂稟處
정조 20년
丙辰三月十六日卯時上御誠正閣諸承旨持公事入侍時行都承旨趙鎭寬左承旨李勉兢右承旨宋銓左副承旨李肇源右副承旨李海愚同副承旨鄭尙愚記事官柳遠鳴假注書李毅采記事官吳泰曾金履永原任直閣金勉柱以次進伏訖上曰奉朝賀入來云乎鎭寬曰當入來云矣上曰傳諭史官爲誰鎭寬曰尹命烈矣上曰致祭大臣家賓客誰爲最多勉兢曰故相臣李宗城家最多云矣上曰奉朝賀入來事承旨作書可也尙愚曰判義禁鄭好仁知義禁徐有防除拜後過三日不爲出肅依定式推考警責仍卽牌招察任何如上曰依爲之出擧條鎭寬等曰兵房禮房工房無公事矣肇源讀奏全羅監司徐鼎修啓本罪人柳河源黑山島到配事鎭寬讀奏黃海監司徐邁修啓本鳳山郡反庫事尙愚讀奏儀賓都事宋欽書病親呈辭事命各書判付訖命退諸臣以次退出
정조 20년
丙辰三月十六日辰時上御誠正閣金奉朝賀入侍時右副承旨李海愚記事官柳遠鳴記注官安經心金良倜奉朝賀金鍾秀以次進伏訖鍾秀曰日來聖體若何上曰一樣矣鍾秀曰王大妃殿氣候何如上曰一樣矣鍾秀曰惠慶宮氣候何如上曰一樣矣上曰昨日致侑於卿家出於感舊之意卿必爲榮感矣鍾秀曰致祭之命恩數隆摯臣不勝感頌之至矣上曰卿於何處受祭乎鍾秀曰在於夢村矣上曰春寒尙緊昨日行役得無損節耶鍾秀曰觸寒上來賤疾添劇矣上曰添劇之時症祟何如而然耶鍾秀曰達夜嘔吐運動凡節極難矣上曰精神則無減乎鍾秀曰精神全減雖家國重事有時全然忘却者多矣上曰兪領敦寧病勢聞甚極重誠用悶慮矣鍾秀曰病狀果涉危重云爲之可憫矣上曰不但以可憫言之人固不易得而病如是危篤豈不惜哉上曰領敦寧之向日箚子足爲自家之事業乎鍾秀曰然矣上曰予亦以初元知遇別有矜憫於此大臣之病矣上曰領敦寧家問疾史官促令知來可也賤臣承命出傳還入進伏仍命退諸臣以次退出
정조 20년
行都承旨趙鎭寬坐左承旨李勉兢坐直右承旨宋銓坐左副承旨李肇源坐右副承旨李海愚坐直同副承旨鄭尙愚坐注書柳遠鳴仕一員未差假注書李泳夏仕直事變假注書尹命烈仕
정조 20년
宋銓啓曰來二十一日輪對日次矣敢稟傳曰爲之
정조 20년
宋銓啓曰三皇忌辰日望拜禮前期一日以稟事曾有先朝受敎矣今十九日毅宗皇帝忌辰日親行望拜禮何以爲之乎敢稟傳曰謹當親行矣
정조 20년
鄭尙愚啓曰卽見忠淸監司林濟遠鴻山縣兵符事査啓則跋辭中引用不經文字至於該縣監罷黜措辭中姑先二字亦違格例奏御事體何等嚴重而有此不審原狀啓係是守令遞罷故雖不得不捧入該道臣不可無警從重推考何如傳曰允
정조 20년
鄭尙愚啓曰卽者副校理金近淳以其親病陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 20년
以吏曹判書沈煥之焚黃呈辭傳于鄭尙愚曰遠例無論近式亦違捧納承旨從重推考吏曹判書沈煥之亦爲從重推考呈辭還給此後大享取稟未下前呈告呼望更加嚴飭勿爲而廟社宮若各一親行則稟雖未下此則許捧事亦令該房知悉
정조 20년
傳于宋銓曰十九日當詣奉室行望拜禮該房知悉
정조 20년
傳于李肇源曰領敦寧家遣史官問疾
정조 20년
李肇源啓曰判義禁洪檍知義禁李得臣牌不進推考傳旨今方捧入矣放未放回啓連有飭敎而如是違召不卽擧行事甚未安更爲牌招何如傳曰允
정조 20년
李肇源啓曰判義禁洪檍知義禁李得臣再拜不進推考傳旨今方捧入矣放未放回啓不可遲滯而連事違召無意承膺揆以事體誠極未安所當更請牌招而係是一日三牌何以爲之敢稟傳曰更爲牌招違牌勿爲呼望
정조 20년
注書柳遠鳴病代徐俊輔爲假注書
정조 20년
李海愚啓曰判義禁洪檍疏批已下卽爲牌招何如傳曰待開門牌招
정조 20년
宋銓以弘文館言啓曰本館上番闕直事甚未安校理金銑修撰李基讓副修撰李景溟旣有只推之命副校理鄭來百連呈辭單不爲行公校理金銑副校理鄭來百竝卽牌招推移入直修撰李基讓副修撰李景溟一體牌招察任何如傳曰允
정조 20년
李海愚以兵曹言啓曰再明日皇壇望拜禮時侍衛軍兵及環衛軍兵當爲磨鍊而甲寅五月行禮時挾輦軍一百名磨鍊訓局步軍二哨外各營入直軍訓將都領環衛昨年三月行禮時挾輦軍金虎門軍四十名爲之外各營入直軍訓將都領環衛槍劍軍連爲置之矣今番則何以爲之乎敢稟傳曰依昨年例爲之可也
정조 20년
判義禁洪檍疏曰伏以是年重回宮享親祼伏惟睿慕益新如臣之跡忝舊僚者下懷愴泣有倍他人臣伏聞古人有能一言而感主者而今臣瀝血之辭前已再瀆矣疾痛之呼猶不足以因聽卑之天哀籲轉苦兪音愈邈至諭以如卿筋力決難許之有若臣之殘骸猶可堪於扶策而飭辭而丐免此莫非微誠淺薄苦忱未格之致此誠臣之罪也嗚呼臣之一身頂踵罔非聖明造化而糜肌粉骨以答殊恩蹈火赴湯以竭微力卽臣宿昔之素所矢心則臣之情病苟有一分可强之勢豈敢冒昧煩聒而不知止哉惟其沈疴經年呻囈度日長作床笫上物已成癃癈樣子而一自身名之汚辱無意自處以生人不敢比肩於周行雖於起居之列莫效趨走之義日昨陪享之班僂背矮步徒爲同朝之嗤點而半夜觸冒一倍危綴方此病枕奄奄此際金吾寵除未一旬而復降庚牌召命至再三而冞勤臣固仰聖上特以簪履之舊不欲永棄每假光寵記存於衆擯之中臣雖至頑寧不知感而望絶趨承罪積逋慢受恩彌重孤恩轉深撫躬悼歎滿心悚蹙臣之病勢旣如此踪地又如此假令臣廁跡廷紳編名朝籍不過虛縻將焉用彼噫雖以牛馬之微及其齒老而力盡不堪於鞭策則使之稅駕而脫羈任其息足而磨樹物猶爲主所憐得順其性如臣殘喘獨未蒙聖澤獲遂至願則臣反不如矣顧以一介之私屢瀆九重之聽固知萬萬惶恐而情窮勢蹙又不得不剖肝而復申血懇民之所欲天必從之殿下之於臣亦一天也伏乞俯垂愍察先鐫臣所帶之任仍許臣致仕之願俾此垂死之身卒蒙生成之澤伏地以俟祝天而已臣無任云云答曰省疏具悉前批旣言卿其勿辭行公
정조 20년
正言南基萬疏曰伏以臣材疎跡散甘自隱淪與世長辭望絶榮塗不意聖明何由記其姓名而收召於草莽之中前後恩命至再至三隆眷盛渥曠古曠今臣且驚且懼章皇登道間關跋涉動經旬望旣失不俟之義恭俟後時之誅而聖度包荒不以爲罪反以爲寵除之以匪分之職申之以馹召之命旣又進之咫尺之地諭以留待之敎臣祗奉聖旨不敢自有退伏邸次無地可容昨於宮享之日又除臣司諫院正言臣惶懼震越不知所爲而第伏念此時違牌有非臣分之所安乃敢聞命卽肅進參於百執事之末自顧慙恧不知所以爲計也抑臣尤有所萬萬惶蹙不自堪者臣少習功令濫竊科第見識魯莽文辭拙澁其於經綸事業時務得失昧昧然無所知識而頃於參奉臣柳尋春登筵之時又伏承所懷書進之敎臣始也惘然終焉踧踖坐逾時日只有愧汗之浹背而已臣因竊伏念我殿下御九五之尊任億兆之責兢業之心不弛於宵旰乾惕之意常切於廈氈憂勤惻怛如傷若保之盛念二十年如一日臣在鄕曲時伏覩十行之誕宣未嘗不莊誦欽歎每從山東父老有少須臾無死之願今新自草野來殿下或慮蔀屋之下猶有隱情芻蕘之言容有可採必欲聞一二矯弊之策此大舜好問用中之心周武不泄不忘之意也臣亦積弊中裏許人豈不欲一一條陳第臣伏讀御題還餉一策殿下深居九重明見萬里設弊原弊說盡無餘雖使身親經歷者形容未必若是之明且盡也擧一反三其他諸弊殿下亦已燭照而數計之矣又況文蔭諸臣之應製湖南諸人之條陳說之詳矣臣何庸疊架爲哉若其矯弊之策則殿下歷問十餘條而未有決定斷行之事未知諸臣之所敷奏果有別般善策可以救目前之急者乎臣愚以爲法不能自弊必有起弊之端弊不能自生必有生弊之由不正其本而治其末雖事事而更之未必無後弊而將不勝其改易矣夫民弊之爲弊非一朝一夕之故也小而成大積而爲痼以至於莫可收拾之境一則守令也二則守令也今夫守令非民之司命乎旣司乎民命而不恤乎民隱則將焉用守令爲也而若言其守令之弊則直由於四維不張貪汚成風還餉則虛留盡分軍政則充黃徵白田政則陳作相混籍政則虛實相蒙種種弊瘼有口者皆可言有目者皆可覩則爲今之計者莫如審擇守令而守令之本在於朝廷朝廷之本在於殿下伏願殿下勿以狂僭而垂察焉臣因此而竊有獻焉臣聞宋臣朱子之言曰帝王之學與韋布不同經綸之業與章句有異然其本末之序無二道夫天下之理一本而已徹上徹下無非是理故從古聖賢千言萬語莫非發明吾人一心之理而其關聚收殺直指仁體最爲精切者則臣愚以爲莫切於西銘一書蓋其爲書約數百言而體用俱備本末兼該自乾稱父至顚連無告如棋盤是其體也自于是保之至沒吾寧也如下子是其用也今夫人之生也父乾而毋坤體塞而性帥其本則一源也其仁則竝生也雖其人物有異貴賤有分長幼有別聖賢有等而血脈之所貫通恩義之所流行分明是天下而一家中國而一人痒疴疾痛擧切吾身而鍼箚刀割隨處皆覺則銘中予字及九吾字儘是我去擔當之意而大君宗子所以建立中間參贊造化者又豈非要得天地萬物一體看者耶今我殿下受皇天付畀之重居大君宗子之位同胞我民物兄弟我疲癃八域疆土無一區非吾心之所當管一國民庶無一物非吾仁之所當推則凡天地間若大若小若貴若賤固不可以人我看亦不可以彼此言苟使顚連者袵席之流離者奠安之吾之血脈仁體得以流行於天地之間則彼閭里間些少弊瘼直是一擧措之間耳昔穆陵之世先正臣李滉嘗爲圖作帖衍而爲說奏御筵席大被嘉納今十圖中第二圖是已然則一部西銘爲殿下世傳家法臣無庸贅陳而愚衷耿耿實出於加勉之意伏惟殿下留意焉臣於章末敢陳告歸之懇臣受恩罔極無路圖報豈不欲趨走使令以效涓埃之萬一而第臣犬馬之齒逾六望七蒲柳之質英華蚤謝所患胸腹轉入膏肓有時發作絶而復甦或恐千里旅邸一朝溘然以重不忠之罪頃於登筵之日竊欲仰陳情私而嚴威之下恐涉猥越逡巡囁嚅而退玆敢冒萬死仰籲伏乞天地父母諒臣微懇亟遞臣所帶職名俾得歸伏衡茅歌詠聖德卒歲優游是我殿下終始之賜也臣無任云云省疏具悉爾牘數十行言簡而意盡首尾許多弊端之救弊而其要歸之於本源此固理到且況敷說西銘之微旨證之以先正圖說者爾必有所存故言之乃能如彼極庸可嘉此圖予所欽誦付之壁間昕夕常目者益當體察而監省爾其勿辭在京察職
정조 20년
副校理金近淳疏曰伏以臣辭不獲免事難回避遂不得已冒昧出肅持被禁省已有日矣臣於淸夜之中默念官守之重自不禁怵焉惶懼慨然憂歎夫官以論思爲名而自諉愚昧不能盡一日之責則是負其官也心知政德之累而徒懷嚴畏不敢效一言之獻則是負其心也以是思量百慮攻中繞壁明發者屢而區區願忠之誠終莫能自已者卽近日禁令一事也嗚呼逆者人得以誅之法乃天下之平也此非臣之言卽古群聖賢之明訓則法有時低昂逆不可懲討者往古來今果有是否伏惟殿下學貫天人明傡日月御極以後政令施措動合典則尤於忠逆之分義理之界嚴正磊落高出百王群下之所以想望興起思見德化之盛者豈有量哉竊怪夫數年以來過中之擧非常之敎率皆出於群情之外而日前金吾文案之自內割給尤何等過中非常之極也噫日月寖久王府之刑章莫伸金木尙稽輿情之憤鬱冞切而惟是一副文案載在攸司昭布備臚厥罪孔彰有目皆見祗緣好生之德縱未得快輿憤於卽地所賴不刋之典猶可以嚴大防於萬世又況因此而懲討安知無夬正之日乎昨年該堂之事臣未詳其時事實之如何而旣不能登時覆難以效執藝之義末乃以從中掩置自歸慢命之科論其罪犯島竄猶輕而因一激惱竝與大防而壞削之一葦掃除不少留難旣又慮夫群下之或多爭執遂爲之設禁而禁之一有忠志之士抱玆憂慨思效匡救之忱而片言單辭之或涉新禁呈徹無階不唯喉院一例退却至於閽人阻之騎省拒之竝與喉院之呼望而不得爲之嗚呼有國之有臺閣將以求聞昌言增崇聖德其禮遇也倚重也顧何如而乃使堂堂告君之章見阻於九門之外任其呵斥而莫之敢誰何如是而國之能國臣不敢知也嗚呼一自禁令之出國家之事無復可爲而況又年增歲疊禁又生禁於是乎殿下之庭遂無言矣昔之攢手興嘆者今皆轉面爲憂以之士風推殘氣節消磨臺閣之設便一冗官而祖宗朝言議風采邈然不可復接駸駸然忠逆混淆義理顚倒而莫可救正不審殿下當日之志其果若是而止乎臣於日前伏見所下湖儒批旨讀至言路條愛我以下數十言臣不覺百拜感泣殿下之思聞忠讜如是其切而獨彼禁言之令依舊自在此何異於欲入而閉之也臣愚竊爲今之計莫若先從禁令一竝還收奮發聖旨開廣言路俾忠逆嚴而義理正則太平萬世之治其將不外於斯矣伏願殿下勿以人廢言幸甚臣於治疏將上之際得接家信則臣母素患濕冷之症近因風寒一倍添劇食飮全却症形深緊藥餌調護賴臣扶將而臣身在公脫直無期焦遑之極按住不得玆敢拜章請急徑出禁扃伏乞天地父母特賜鑑諒遞臣所帶之職以便救護治臣擅離之罪以肅朝綱焉臣無任云云省疏具悉言則雖然意亦有在爾其勿辭救護
정조 20년
孝陵參奉柳尋春疏曰伏以臣生長草野無所知識所事者耕農所業者科目拙訥空疎自分爲聖代之棄物不意猥蒙恩造特付軍銜仍命道臣催促上送臣私竊伏念此等恩數殊非微分之所安而念舊收錄實是寵遇之攸曁惶隕感激奔走竭蹶恭俟處分於城闉之下矣迺者再登筵席荐承恩除得近日月之光偏蒙薰沐之澤雖使古君子處之猶且怵惕而不敢當況臣愚劣何以堪承殿下誤以臣謂來自嶺外有所見聞至有所懷書入之敎尤可見大聖人詢蕘之至意而疎迃之識隨事齟齬聞命惶蹙不知所對臣罪至此實合萬戮臣他不暇妄論而姑就本源上略陳之惟聖明垂察焉臣竊惟古今人開口便說學論學便說心看作陳談無甚新奇而農夫棄來耟則不能治桑麻匠石捨規矩則不能爲方圓外是而論治者皆苟而已夫人主一心萬化之原其體甚大其用甚廣天地其範圍也四海其境界也是心之得其正而朝廷正百官正而天下萬事無不正矣是心之失其正而身不修國不治而天下萬事無不隳矣方其隱而微也是非邪正藏否得失雖若無目可睹無耳可聞而發之日用措諸事爲者無往而非這箇樣子則一心之操縱敬忽其幾之可畏有如此矣然而治心有術焉不過曰知行之兩進而已夫以一心之微交乎利欲之間毫釐之差天壤立判斯須之頃人鬼影隨則必當精察明辨以極夫取舍之分而硬着心大着脚俛焉孜孜弗得弗措然後知行相須內外交修而天下之事可得以言矣是以中庸九經乃治天下之大經大法而必以知仁勇三德爲一篇之樞紐根柢知者所以知此也仁者所以體此也勇者所以强此也知及之而仁不能守則非所謂知也仁守之而勇有所不足則非所謂仁也三者之工徹頭徹尾成始成終不可偏廢而若言其要則又在於勇之一字見善不遷非勇也改過不猛非勇也立志不固非勇也做事無終非勇也見善不勇則始勤終輟而有一暴十寒之憂改過不勇則姑息苟且而有半塗中廢之失立志不勇則其何能任重道遠經綸大經做事不勇則亦安能特立不倚以應當世之務哉此易以陽剛爲吉中庸以固執爲貴也嘗見朱子答黃敬之語曰看公大病只在於不勇須是勇猛果決合做便做不要安排不要等待不要靠別人不要靠書籍言語只是自家自點檢夫以匹夫之微猶且勇果如是而況人君摠萬幾之繁作衆物之表言而世爲天下法行而世爲天下則者乎惟我殿下聖質天縱旣仁且知洞貫天人之學窮探性命之原著之於日用行事之實發之於政令注措之際者實非管蠡之所可窺測而臣未敢知我殿下一言一行果皆合於堯舜禹湯文武之聖乎殿下以堯舜禹湯文武之姿而若不以堯舜禹湯文武自期則其亦不足於勇也明矣臣自在田野竊聞我殿下深留意於朱子之書常於衆務之暇誦讀思繹更漏向闌而未嘗或輟斯誠作聖之基生民之福聖而益聖勉而益勉推之萬物庶事其剛健篤實一從此箇節度則二帝可三三王可四太平萬歲庶幾復睹而竊恨夫上有堯舜之君下無稷契之輔忠言讜論不聞於前而至如玉署之職亦成冗官嗚呼天下後世必有知殿下之心者矣知殿下之心則亦必有慽然於斯者矣爲今日殿下臣子者豈忍以經筵爲請哉臣愚死罪竊以爲雖無三筵之設召對之擧而萬幾之暇得與玉署諸臣詢諮乎民生之疾苦閭里之艱難與夫人才之賢否時政之得失好問察邇如大舜之用中不泄不忘如武王之建極虛己而受取人而善則豈不有補於聖德之萬一耶若夫鄕曲間許多弊瘼則臣亦嘗目擊之矣方今生民切骨之冤還政爲甚其捧糴也斛上有斛斗上有斗終歲勞苦盡輸官庫而及其頒糶塵沙糠粃俱是無用凶年歉歲資活無路則還政之弊有如是矣以良役言則匹布之役自非難徵況今昇平已久民物甚繁則何患乎軍政之不足而有所謂別軍官在家軍官者是果何許名目也大邑千餘小邑亦不下數百名擇其富實除番取錢軍校胥吏又有所謂契坊假屬而公家應役之民只是貧寒丐乞流離之徒而已繼以死亡徒擁虛簿而白骨徵納侵及鄰里十家之役一家應之十夫之應一夫當之則良役之弊有如是矣以田政言則近年以來連値大水陵谷變遷一有朝家還起之令則平沙瀦澤混入徵稅因循掩匿徒歸隱結以籍政言則貧民之生困於還政瘁於良役靡有家室朝東暮西而苟充其數虛戶居半以販鹽言則當初設施蓋爲有補於國無害於民而方伯縣邑便用榷沽之術褊裨長吏作爲射利之資至有計戶分授勒捧民錢以奴婢言則我聖上蠲恤之典果何如而吏緣爲奸侵欺不已科外之捧旣骨之徵姑無論延及族屬橫犯良民萬口號籲十室騷擾此近日民弊之大略也其他衆瘼不可勝數而我殿下明見萬里洞燭無餘文蔭之策湖南之疏已登乙覽聖量自定臣安敢更贅也大抵此等弊痼皆由於守令之貪汚方今民牧視百姓如家鷄圈豚以侵漁爲能事掊克爲伎倆蠲減之敎字恤之意屢發於絲綸之間而互相掩覆無所顧忌使殿下仁愛之澤閼而不行民安得不困弊安得不滋耶然則今日矯救之道當以擇守令爲先而守令之本係於監司監司之本係於廟堂與銓曹廟堂與銓曹之本係於殿下之一心惟願殿下精以察之一以守之從事於知行工夫而又必以乾剛手段向前擔去涵養本源措諸事爲以爲端本出治之要日近賢士大夫訪問治道審擇而去取之則其爲切近功用未有過於是者也伏願殿下深留意焉臣年未始仕知慮淺劣口不讀書辭語拙澁無用之實不待言明瀆冒之誅實所自甘而聖問之下不敢自外略陳愚見恭俟鈇鉞臣無任云云省疏具悉一見再見頗甚精詳且見疏本亦多有可以採用者極可嘉也
정조 20년
奎章閣整理字鑄成時監董閣臣別單直提學李晩秀原任直閣尹行恁各內下中鹿皮一令賜給看役別單看役前同知柳明杓鑄字監官差定牌將嘉善黃仁爀分類唱準嘉善趙潁已上木貳疋員役別單書吏劉相祐朴允默已上木貳疋使令吉光福木壹疋房直姜再乭水工銀孫軍士德柱已上米參斗工匠別單守欌諸員鄭甲成徐景裕金孝一徐景禧印出匠韓昌得已上各一百二十日木布各壹疋刻手邊首劉澤龍木參疋刻乎朴亨蕃以上各九十日李相眞七十六日李潤澤六十八日李周都六十五日朴文浩五十九日太聖遇五十八日朴昌福五十七日小爐匠邊首金仁璟七十五日帖加小爐匠金世萬七十三日李光得六十九日崔成大六十八日金光澤六十五日金應鑑六十日韓泰成三十一日小爐匠助役金致鑑七十三日李萬春六十九日李繼成六十八日文昌兼六十五日張時福六十日兪泰龍三十一日豆錫匠邊首李震福九十五日豆錫匠李得希張龍甲林順乭李興福以上各九十三日洪範金崔道學朴慶大姜仁得金貴昌鄭敬文張春得金福興金千乭尹得大以上各九十一日表命得張壽命張海彬以上各九十日丁仁相尹相俊李希得曺漢得金壽千以上各四十日九十日以上木貳疋七十日以上木布各壹疋五十日以上木壹疋四十日以下布壹疋使喚牢子李壽贊巡令手李聖燁各布壹疋
정조 20년
丙辰三月十七日卯時上御誠正閣諸承旨持公事入侍時行都承旨趙鎭寬左承旨李勉兢右承旨宋銓左副承旨李肇源右副承旨李海愚同副承旨鄭尙愚記事官柳遠鳴假注書李泳夏記事官吳泰曾金履永檢校直閣金勉柱以次進伏訖鎭寬勉兢銓肇源海愚前奏無公事先退尙愚讀奏正言南基萬上疏命書疏批上曰左承旨入侍遠鳴承命出傳與左承旨李勉兢偕入進伏上敎勉兢曰大享入稟未下之前勿捧呈告者曾已出擧條定式而今番吏判焚黃呈辭何爲捧入未知定式而然乎勉兢曰昨年出擧條承批之後或認以一年之內一經親享則呈辭勿拘故吏判亦似緣此矣雖以今年言之社享宮享旣經親行社宮夏享雖入稟自在勿拘中廟享則姑未親行又方入稟呈辭不可捧若或夏享攝儀命下之後秋享入稟之前則當捧之矣上曰依此擧行可也上敎勉兢曰今番加資及賜米別單之下戶兵曹者須條列詳錄置之內閣及政院謄于日記冊可也又敎曰明日西北別付料試射時試官依前例爲之又敎曰再明日皇壇望拜禮當於奉室前庭行禮皇明人子孫及忠良子孫皆立臺上九卿班次之前事分付該曹命退諸臣以次退出
정조 20년
丙辰三月十七日辰時上御便殿來待諸臣入侍時右副承旨李海愚記事官柳遠鳴記事官吳泰曾記事官金履永檢校直提學徐龍輔二直提學李晩秀原任直閣尹行恁南公轍金祖淳直閣李始源以次進伏訖上曰再明日皇壇望拜禮齋宿明日當於便殿爲之明日當更有下敎以此分付政院可也賤臣承命出傳還入進伏上曰廣州留守如已來待入侍可也賤臣承命出與廣州留守徐有鄰偕入進伏命海愚書公事判付訖仍命退諸臣以次退出
정조 20년
行都承旨趙鎭寬齋宿左承旨李勉兢齊宿右承旨宋銓齋宿左副承旨李肇源齋宿右副承旨李海愚齋直同副承旨鄭尙愚齋宿注書柳遠鳴病一員未差假注書洪奭周齋宿李泳夏齋直事變假注書尹命烈仕
정조 20년
李勉兢啓曰玉堂備員間視事頉稟之意敢啓傳曰知道
정조 20년
李海愚啓曰同副承旨鄭尙愚今日不爲仕進卽爲牌招何如傳曰允
정조 20년
宋銓啓曰明日奉室望拜禮時兩司將官當爲進參大司憲徐有臣大司諫李尙度竝卽牌招以爲淸齋之地何如傳曰允
정조 20년
李肇源啓曰判義禁洪檍牌不進推考傳旨今方捧入矣放未放回啓成命已至多日而連事違召無意承膺揆以事體誠甚未安更卽牌招何如傳曰允
정조 20년
以同副承旨鄭尙愚牌不進罷職傳旨傳于李海愚曰只推更爲牌招
정조 20년
傳于李海愚曰軍士房承旨入侍
정조 20년
李肇源啓曰判義禁洪檍再牌不進推考傳旨今方捧入而放未放回啓之尙未擧行極涉未安所當更請牌招而係是一日三牌何以爲之敢稟傳曰更爲牌招
정조 20년
李海愚啓曰判義禁知義禁更爲牌招違牌勿爲呼望事命下矣判義禁洪檍疏批未下而知義禁李得臣來詣闕外謂有情勢屢度催促終不承膺事體所在極爲未安從重推考何如傳曰允
정조 20년
傳于李海愚曰西北別付料試射待晴爲之
정조 20년
徐俊輔有頉代洪奭周爲假注書
정조 20년
傳于宋銓曰出宮門路以集成門爲之
정조 20년
以大司諫李尙度牌不進罷職傳旨傳于李肇源曰只推
정조 20년
宋銓以弘文館言啓曰本館上番無他推移之員不得已以下番姑陞入直之意敢啓傳曰知道
정조 20년
李海愚以都摠府言啓曰今日入直內三廳武兼禁軍及軍兵等當爲中日習射而皇壇望拜禮齋戒相値不得爲之之意敢啓傳曰知道
정조 20년
李海愚以備邊司言啓曰楊州牧使申獻朝上疏批旨內有許令廟堂稟處之命矣取見其疏本則以爲北城餉還實爲楊民第一痼弊昔之所受不過一千五百石今增爲四千石其數太過而及其捧上之時管庫輩之操縱網利不一其端昨冬捧糴時少禁其太濫而以其所捧還爲分受則決知無欠縮之過多今春領民上城開倉先出四五百包試爲斛量則一包之縮幾至四五斗所謂完石之縮亦不下二三斗必欲改量則管城將報本廳該帥以無例防題推論吏鄕以從速分給之意勒捧侤音今年以縮數斗之斛無辭給之則不出數年將至於有石之名而無石之實此豈獨爲楊州民而憂哉右以受出斗以分給其所欠縮使誰當之一番改斛在所不已博詢廟堂從長區劃爲辭矣以此辭意査問于摠戎使徐有大處則還分之法用舊蓄新故昨年精實之穀果爲留庫今年所分給卽是癸丑所捧而屢經反閱自不無如干斛縮該牧使領民而來不受而去今則其勢將不可復動農民費日繦負于山坂峻險之地又未知更無後頉終歸於兩皆順便之方昨再昨年因朝令從民願還米一石以錢四兩五錢代捧方爲積置者其數夥然而姑未分給日前因前摠戎使徐龍輔筵稟錢還分給事判下知委矣顧今善處之道楊州民則四千石數以錢代給之外實無他道爲言參互該牧疏辭與摠帥所言則殆不分此是而彼非有難從甲而抑乙第以常年年事律之則春受四百五十之錢秋納一斛還米民必樂從而願之況聞目下楊民物情則非至於州還絶巡農糧難繼之患云以錢出給尤無所妨以此分付于摠戎使及京畿道臣處恐合事宜大抵楊州民昨冬所納擧皆精實而四五朔之間今春所受若是無實者誠極駭然平時之不能察飭在所當警摠戎使徐有大從重推考當該管城將拿問處之何如傳曰允
정조 20년
李海愚以御營廳言啓曰今三月十九日大駕詣奉室望拜禮時依兵曹節目新營入直軍三十二名內除營直五名實二十七名依例除標信除出入直千摠李普漢哨官宋哲文領赴于訓鍊都監都領陣而解嚴後還爲入直之意敢啓傳曰知道
정조 20년
丙辰三月十八日午時上御便殿右副承旨入侍時右副承旨李海愚假注書洪奭周記事官吳泰曾金履永以次進伏訖上曰同副承旨入侍出榻敎同副承旨鄭尙愚進伏上曰楊牧上疏回啓事關民事不可遲待登筵稟處使之卽以草記回啓可也賤臣承命出傳仍命退承史以次退出
정조 20년
行都承旨趙鎭寬坐左承旨李勉兢坐右承旨宋銓坐左副承旨李肇源坐直右副承旨李海愚坐直同副承旨崔獻重牌不進注書柳遠鳴病一員未差假注書洪奭周仕直李弘謙仕事變假注書尹命烈仕
정조 20년
宋銓啓曰來二十一日輸對以停朝市頉稟之意敢啓傳曰知道
정조 20년
李肇源啓曰今日次對兩司長官當爲進參大司憲徐有臣大司諫李尙度竝卽牌招何如傳曰允
정조 20년
傳于李海愚曰大臣備局堂上引見
정조 20년
傳于李勉兢曰左承旨入侍
정조 20년
傳于李海愚曰未肅拜承旨許遞前望單子入之
정조 20년
承旨前望單子入之崔獻重落點
정조 20년
趙鎭寬啓曰新除授同副承旨崔獻重卽爲牌招何如傳曰允
정조 20년
傳于李海愚曰有司堂上入侍
정조 20년
以同副承旨崔獻重牌不進罷職傳旨傳于李肇源曰只推更爲牌招
정조 20년
玉堂前望單子入之副應敎李明淵校理尹序東副校理韓光植修撰金熙稷金履喬副修撰李晴趙德潤落點
정조 20년
以副應敎李明淵校理沈興永尹序東副校理韓光植牌不進罷職傳旨傳于李肇源曰只推更爲牌招
정조 20년
傳于李海愚曰兪領敦寧家致吊左承旨進去致祭則當有內閣致祭退行於葬前祭文則知製敎撰進內閣致祭以御製祭文爲之原任直提學徐龍輔進去
정조 20년
傳于李海愚曰當該注書汰去
정조 20년
假注書李泳夏汰去代以李弘謙爲假注書
정조 20년
李肇源啓曰臺諫請推擧條中正言尹悌東名字以尹序東誤書奏御文字本自嚴重臺臣名字在所詳審而如是誤書揆以事體誠甚駭然當該注書所當重勘而本院請推之外無他可施之罰何以爲之敢稟傳曰拿處
정조 20년
有政吏批判書沈煥之進參判黃昇源進參議宋煥箕在外右承旨宋銓進以柳焵爲大司諫李益運爲左尹鄭好仁爲判義禁具㢞爲知義禁李玄謙爲繕工副奉事贈戶參崔孝一贈兵判例兼加贈事承傳故牧使林亨秀贈吏參例兼贈職事承傳兼執義柳畊減下
정조 20년
兵批判書具㢞進參判李太亨入直參議李東馨病參知李義駭病右副承旨李海愚進以李燁爲副摠管洪浩源李晦植爲羽林將金近淳爲文兼安思默爲訓鍊主簿曺慶信尹益儉爲武兼同知單崔奎漢李相禧黃錫耉金福星金弘兌黃載慶黃載性宋春弼朴正華林復基趙明會僉知單千世翊同知單金壽漢僉知三單鄭聖翰張奉源朴挺玉護軍姜漷副護軍金履規李文喆趙雲行白東遠沈禹相副司正尹命烈
정조 20년
宋銓啓曰祿都目政事兼行之時例爲入稟而今日政事祿單子初不提稟循例入啓事違格例極涉未安臣之矇然捧入不勝惶恐待罪而當該吏曹堂上不可無警從重推考何如傳曰允推考
정조 20년
李海愚以禮曹言啓曰五禮儀大臣之喪自上有擧哀之節取考謄錄則或因特敎擧行而今日有不敢循例取稟之意敢啓傳曰知道
정조 20년
李勉兢以成均館同知館事意啓曰臣聞居齋儒生等今日夕食堂不爲設行馳詣泮宮招致諸生問其捲堂之由則諸生等書進所懷以爲臣等久沐菁莪之化濫叨虀鹽之供而第其學識素蔑行誼未修莫副聖朝作成之意一日二日恒切悚恧卽見玉果縣監魏伯珪疏本則其論士習一款竝及太學上庠而謂以場屋舊染本無實學寄廩旅遊亦出赴炎終歲不讀一卷書終日不談一義理群居泄泄徒糜料食結之以當今之所謂士者卽病國之疾瘕殄俗之痰火若其徒糜料食之目則臣等固當甘受而至於病國殄俗等語有不勝驚心而汗顔者臣等雖甚無似忝在賢關誦讀先聖之書粗知廉恥之義則得此詆斥於章奏之間顧何敢抗顔入堂乎云臣以聖廟捲堂事體未安之意縷縷開諭多般勸入而諸生等終不回聽無意還入何以爲之敢稟傳曰眞所謂諸生何不爲君子乎云者若爲諸生設也藉令湖南宣召人玉果縣監魏伯珪所言混斥無別此不過過去慨惋之談況夫疏語專指俗士弊習有甚毫分係關於諸生乎且況以言爲諱人皆囚舌之時竝與此等草野淳庬之論不見容於賢關多士之羞恥當如何諸生爲君子儒而伯珪疏中云云之說弊付之俗下小人儒不亦休哉不亦宜哉以此意勸入仍設食堂退去可也
정조 20년
李海愚以兵曹言啓曰今三月二十日文臣朔試射試官望備擬受點矣停朝市相値不得爲之之意敢啓傳曰知道
정조 20년
以忠淸監司林濟遠狀啓鴻山縣監金思䄷姑先罷黜事判付內啓下刑曹該守令罷黜事依殿牌作變邑守令勘罪勿論之例特爲分揀事分付爲良如敎
정조 20년
摠戎使徐有大疏曰伏以臣猥以無似重叨北城之任年衰病痼豈有一分堪承之望而祗緣受恩如天報答無地黽勉冒膺行且數月而僨誤是懼尋常悚蹙卽伏見楊州牧使申獻朝疏本則盛論北漢移轉事而侵斥臣譏嘲臣無復餘地臣於是滿心慙忸繼之以憂嘆也任保障之責者重城餉守字牧之任者察民情職分之所當然則臣之不能如楊牧亦楊牧之不能如臣也然臣雖武夫粗知兵民表裏之義信食輕重之分又於此城餉春糶冬糴備嘗艱險爲畿氓切肌之弊前後在任之時亦皆聞之詳而見之熟矣豈於今年之楊民忽事威制强令行之以行不得之政乎蓋此城餉之設置已過百有餘年而楊民之受食亦爲百有餘年未聞以斛縮執頉而論報之不足至於陳疏所受食者非止楊州一邑而亦未聞列邑之以此稱頉而不爲受去則未知今人之愛民加於古人而然耶楊牧之愛民深於他邑而然耶其疏有曰斗量斛縮多者爲四五斗小者爲二三斗楊牧旣已親自監量而質言於奏御文字則臣何必曰不然而苟如其言四千石當分縮爲五六百石則是無餉也無餉而徒守管鑰者其可謂守臣云乎哉至於吏鄕之推論不過體例間事而使之詳曉從前已例毋或轉生葛藤之意而今歸之於勒捧侤音亦可謂過於分數矣傳曰仍舊貫如之何諺曰新不創古不革如臣之無他才能者只知按例做去顧何以妄自矯救祛弊生弊乎淸朝風俗素貴忠厚京外維持亦係體統而緣臣之冒據匪據致有此一朝壞損將何面目一向蹲據行守臣之事而管攝於城餉之政乎治疏將上之際又伏見廟堂覆啓判下者臣之不能察飭之失尤無所逃而問備薄罰不足以勘罪伏乞聖明亟加嚴譴以爲不職者之戒以重城餉以慰民情千萬幸甚省疏具悉疏語有關體統處該倅推考卿其勿辭行公
정조 20년
丙辰三月十九日卯時上詣皇壇望拜禮入侍時行都承旨趙鎭寬左承旨李勉兢右承旨宋銓左副承旨李肇源右副承旨李海愚同副承旨鄭尙愚假注書洪奭周李泳夏記事官吳泰曾金履永二提學沈煥之二直提學李晩秀檢校直閣金勉柱直閣李始源檢校待敎徐有榘以次隨駕上具翼善冠衮龍袍乘輿出集星門至冽泉門外降輿就奉室前庭行四拜禮訖仍詣壇內奉審後出冽泉門乘輿由集星門上曰明日次對進定於今日出駕前下敎還內諸臣以次退出
정조 20년
丙辰三月十九日辰時上御重熙堂左承旨有司堂上入侍時左承旨李勉兢假注書洪奭周記事官吳泰曾金履永戶曹判書李時秀以次進伏訖上敎時秀曰大臣尙未出去乎時秀曰未出矣上曰向以濟州牧折米二千石竝以公穀折給事出擧條矣意外今番運穀之沈燒又近二千石若兩條俱以公穀充定則不但官力之難支沿民弊瘼亦所當念沈燒穀則在朝家軫恤之道不可不充數輸送而至於折米則似當有從便闊狹之路退以此意言于大臣使之商量善處可也時秀先退命書榻敎曰同副承旨許遞前望單子入之仍命退承史以次退出
정조 20년
丙辰三月十九日辰時上御便殿左副承旨右副承旨入侍時左副承旨李肇源右副承旨李海愚假注書洪奭周記事官吳泰曾金履永以次進伏訖命書傳敎曰贈吏判申㬅贈戶參崔孝一議諡豈可踰此日行公玉堂牌招使之擧行仍命退承史以次退出
정조 20년
丙辰三月十九日午時上御重熙堂右副承旨入侍時右副承旨李海愚假注書洪奭周記事官吳泰曾金履永以次進伏訖上曰左副承旨入侍出榻敎賤臣承命出傳左副承旨李肇源進伏海愚先退上曰兪領敦寧聞已卒逝不勝驚悼此大臣於予際遇旣早契合最深近聞其病重常切憂慮今者傷感之懷難以自抑仍命書傳敎曰受知也最先於儕僚而見詡者亦在不渝不涅似此之人何處更易覓來今云已矣不可復見嗟惜傷惻久而無言至於立朝行蹟事予誠衷自有不誣之公議則褒近溢美否亦沒實予難措辭於其間寧稽於三日書旌之時宜使太史備述遭逢之顚末以爲徵信之證卒領敦寧兪彦鎬喪易名之典待其撰狀斯速爲之擧哀臨吊之節依近例置之第四日遣承旨致吊成服後致祭而祭文當親撰勸粥恤孤及祿俸限三年輸送等事依例擧行其子兪漢宰待闋服調用又命書傳敎曰在外及未肅拜玉堂許遞前望單子入之待下批與出番玉堂牌招只兩人諡號先爲議諡其餘待大臣議諡日爲之事分付仍命退承史以次退出
정조 20년
行都承旨趙鎭寬坐左承旨申耆牌不進右承旨李勉兢坐左副承旨宋銓坐直右副承旨李肇源坐同副承旨李海愚坐直注書柳遠鳴病一員未差假注書洪奭周仕李弘謙仕直事變假注書尹命烈仕
정조 20년
藥房提調沈頤之左承旨李勉兢啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 20년
李肇源啓曰大司憲徐有臣未肅拜執義李城輔掌令池德斌持平姜克成在外掌令一員未差持平李福潤呈辭監察茶時之意敢啓傳曰知道
정조 20년
宋銓啓曰玉堂備員間視事頉稟之意敢啓傳曰知道
정조 20년
趙鎭寬啓曰假注書李弘謙時無職名令該曹依例付軍職冠帶常仕何如傳曰允
정조 20년
傳于宋銓曰禮曹判書入侍
정조 20년
傳于李海愚曰承旨前望單子入之待下批牌招察任
정조 20년
傳于趙鎭寬曰都承旨入侍
정조 20년
以左承旨申耆牌不進罷職傳旨傳于李勉兢曰只推更爲牌招
정조 20년
傳于李勉兢曰實錄有考出事曾經翰林中在京人推付別兼除肅拜使之進去考出畢考後減下
정조 20년
傳于宋銓曰右副承旨入侍
정조 20년
以副應敎李明淵校理沈興永尹序東副校理韓光植再牌不進罷職傳旨傳于李肇源曰勿施仍以前牌催促
정조 20년
李肇源啓曰判義禁鄭好仁知義禁具㢞牌不進推考傳旨今方捧入而放未放回啓命下之後如是違召不卽擧行事甚未安更卽牌招何如傳曰無端違牌何也勿施嚴飭擧行
정조 20년
李勉兢以內醫院提調意啓曰副提調趙鎭寬謂有情勢今日問安不爲仕進卽爲牌招何如傳曰允
정조 20년
宋銓以禮曹言啓曰來四月初二日宗廟夏享大祭親行時同日永寧殿依例遣大臣行祭事知委何如傳曰允
정조 20년
宋銓以禮曹言啓曰來四月初二日宗廟夏享大祭親行時省牲省器之節依例以親臨磨鍊擧行乎敢稟傳曰依例磨鍊可也
정조 20년
李勉兢以成均館同知館事意啓曰因本館草記批旨內眞所謂諸生何不爲君子乎云者若爲諸生設也藉令湖南宣召人玉果縣監魏伯珪所言混斥無別此不過過去慨惋之談況其疏語專指俗士弊習有甚毫分係關於諸生乎且況以言爲諱人皆囚舌之時竝與此等草野淳庬之論不見容於賢關多士之羞恥當如何諸生爲君子儒而伯珪疏中云云之說弊付之俗下小人儒不亦休哉不亦宜哉以此意勸入仍設食堂退去可也事命下矣臣謹以批旨內辭意招致諸生反覆曉諭則諸生等以爲聖敎至此今方還入云仍設食堂臣則退去之意敢啓傳曰知道
정조 20년
趙鎭寬以戶曹言啓曰卒領敦寧府事兪彦鎬喪禮葬主家以遺戒不敢受云矣敢啓傳曰大臣之遺意如許則主家之不欲如例爲之雖固然矣勿請易名勿豎墓道有朝令則例皆祗受況禮葬乎依例爲之之意傳于主家可也
정조 20년
李海愚以戶曹言啓曰謹以本曹草記批旨內辭意往傳于卒領敦寧府事兪彦鎬家則以爲聖敎之下不敢違越惶感祗受云依例擧行之意敢啓傳曰知道
정조 20년
李海愚以兵曹言啓曰來四月初一日大駕詣宗廟齋宿初二日夏享大祭親行時何營軍兵隨駕何營軍兵留陣禁軍及馬步軍幾番幾哨磨鍊而禁衛鄕軍停番矣各軍門餘軍留營何以爲之乎敢稟傳曰訓局步軍十五哨馬軍三哨禁軍磨鍊御營廳留陣而留營則除之可也
정조 20년
李肇源以義禁府言啓曰瑞興府使李舒永拿處事傳旨啓下而大典通編赦令條有曰凡宥旨前事啓請上裁矣李舒永所犯係是宥旨前事上裁何如傳曰分揀可也
정조 20년
丙辰三月二十日辰時上御重熙堂右副承旨入侍時右副承旨李海愚假注書洪奭周記事官吳泰曾金履永內閣直提學李晩秀檢校待敎徐有榘以次進伏訖上曰應敎李始源今將入來與否知入可也賤臣承命出問回奏曰不爲入來云矣上曰昨日望拜皇壇益切風泉之感今欲編摩一書以寓尊周之意而首揭列聖朝絲綸及御製詩文中表章春秋大義者次以一時忠臣志士闡明義理之作無論疏章與詩文竝爲編入至於以忠節被旌者祠院所在及事蹟本末一一具載此書若成庶可以昭大義於天下矣其在徵信之道事當考出實錄上下番翰林與同春秋及別兼偕詣藝文館同爲考出詳抄精謄以爲編輯之地可也晩秀有榘先退上曰昨日府啓中柳師文事停啓矣凡臺諫入侍傳啓則例不呼停啓望只傳他啓而不傳此啓則便是停啓今後則須復舊例也仍命退承史以次退出
정조 20년
丙辰三月二十日辰時上御重熙堂都承旨左承旨入侍時行都承旨趙鎭寬左承旨李勉兢假注書洪奭周記事官吳泰曾金履永以次進伏訖上曰忠淸水營試射放成冊催促可也賤臣承命出飭上曰禮判如已來待卽爲入侍可也賤臣承命出與禮曹判書閔鍾顯偕入進伏上敎鍾顯曰大享擇吉以何日爲定耶鍾顯曰來月初二與初四俱爲吉日而初四則月離于畢慮或遇雨故以初二擇入矣鍾顯曰大享受誓戒之日若値陵寢忌辰則誓戒進行於齋所起寢呼唱之前而留門則初更爲之事曾有甲寅特敎定式矣今香誓戒之夜適値英陵忌辰誓戒正時進定於二更爲當敢此仰達矣上曰依爲之出擧條上曰禮房承旨入侍出榻敎賤臣承命出傳右承旨宋銓進伏鎭寬勉兢先退上曰兪領敦寧今已卒逝極庸嗟惜如此人者豈可易得耶鍾顯曰誠如聖敎矣此大臣資稟近道操履潔白且歷險履變久而彌堅方其疾革神氣不亂處置後事皆鑿鑿中窾云矣上曰外貌雖若淸弱而中心之操守則極爲堅確矣年前耽羅之事予所不得已也雖以尊朝體重國法之意有此處分而豈有一毫欲傷損之心乎惟此番一事爲自家失着處而際遇之隆則終始無間矣鍾顯曰當初實狀雖緣誤認本事而反有乖於以直事君之道故自家亦以爲沒身之恨矣終始受知眞可謂稀世之遭遇也命書傳敎曰諸道放未放回啓尙今稽滯未肅拜禁堂牌招使之擧行仍命退諸臣以次退出
정조 20년
丙辰三月二十日申時上御重熙堂都承旨右副承旨入侍時行都承旨趙鎭寬右副承旨李肇源假注書李弘謙記事官吳泰曾金履永以次進伏訖上曰實錄今方考出下番翰林出去而兼春秋一人入來廳注書亦爲出去而他注書入侍可也履永弘謙退出假注書洪奭周記注官金良倜進伏命鎭寬肇源泰曾書御製領敦寧兪彦鎬祭文各一張命書傳敎曰優禮之大臣例於成服前一日不待諡狀賜諡而故相則有可紀之蹟雖待撰狀議諡豈可遲滯分付弘文館使之催促卽爲擧行仍命退承史以次退出
정조 20년
行都承旨趙鎭寬別入直左承旨李勉兢別入直右承旨宋銓坐直左副承旨李肇源別入直右副承旨李海愚坐直同副承旨李義駿別入直注書柳遠鳴仕一員未差假注書李弘謙仕直事變假注書尹命烈仕
정조 20년
宋銓啓曰來二十五日朝參日次而明陵忌辰祭齋戒相値頉稟之意敢啓傳曰知道
정조 20년
李肇源啓曰漢城左尹李益運除拜後過三日不爲出肅依定式推考警責仍卽牌招察任何如傳曰允
정조 20년
傳于李勉兢曰右承旨入侍
정조 20년
以左承旨申耆再牌不進罷職傳旨傳于趙鎭寬曰同一情勢皆許一伸許遞前望單子入之待下批牌招察任
정조 20년
承旨前望單子入之李義駿落點
정조 20년
同春秋前望單子入之趙鎭寬落點
정조 20년
李海愚啓曰卽見忠淸監司林濟遠狀啓則鴻山縣監所佩新造兵符右一隻以待新縣監下來傳授次姑爲留上臣營爲辭兵符傳授何等嚴急則該縣監雖已請罷兼官處事當傳授而留上監營大違格例萬萬未安原狀啓雖不得不捧入而該道臣從重推考何如傳曰允
정조 20년
吏曹口傳政事敦寧都正單權聖應特除事承傳
정조 20년
以忠淸監司林濟遠狀啓庚年溫宮幸行時擧行校吏等姓名年嵗開錄事
정조 20년
傳于李海愚曰將官校吏等各加一資空闕衛將加設單付令該曹口傳下批與有旨同爲封送同知之追榮僉知之夫人帖道臣都捧成冊報于該曹卽令該曹口傳下批亦與有旨同爲封送
정조 20년
兵曹口傳政事景福將十二單許胤方壽正康弼俊千萬起金鳳伊朴希文方性直方起正鄭致燁鄭雲寬文載渭申在郁
정조 20년
李勉兢以吏曹言啓曰今二月初二日因臣曹草記庚辰年溫泉幸行時陪從人訪問書啓事批旨內各加一資以示念舊之意其時錦伯卽綾恩君係是資窮令該曹衣資食物輸送遣郞廳存問地方官故郡守龍恩君尹琰加贈一階其餘差使員守令問于該道追後草記而生存者一體加資卿則已爲草記而兵曹則尙無皁白該堂推考隨駕武臣及禁軍守禦廳前排軍先後牌軍之生存者亦卽訪問於各該部各該營門而該郡擧行校吏亦令道臣探問狀聞因此思之有每欲一諭而未能者故重臣李潭繡衣時事其可忘乎乙未以前樹立卽其源流其子參奉李靖模湖西守令待窠調用以示錄孤之意可也事命下矣依下敎發關於忠淸監營矣卽接該道臣林濟遠關移則差員守令二十二人察訪四人中生存人只有前縣監權聖應一人而以平澤縣監船隻領去差使員往西氷庫船艙陪行至溫宮云矣敢啓傳曰特拜敦寧都正口傳下批可也
정조 20년
李海愚以都摠府言啓曰今日入直內三廳武兼禁軍及軍兵等當爲中日習射而停朝市相値不得爲之之意敢啓傳曰知道
정조 20년
李海愚以兵曹言啓曰今三月二十一日武臣賓廳講書日次而以停朝市相値不得爲之之意敢啓傳曰知道
정조 20년
李海愚以二所巡廳言啓曰去夜二更五點量巡到北部大安洞契執捉犯夜人則左邊捕校前權管文廷福脫衣脫網不邇軍號究厥所爲極爲駭然衣例移送兵曹之意敢啓傳曰知道
정조 20년
義禁府啓目粘連京畿放未放冊子中本府所管罪人仍秩乙良竝依啓聞施行爲白乎旀他餘罪人等令刑曹稟處何如判付啓依允爲旀永平朴奎淳仁川朴成杓放爲良如敎
정조 20년
刑曹啓目粘連京畿放未放冊子中本曹所管罪人仍秩竝依啓聞施行之意分付道臣何如判付啓依允爲旀豐德韓廷佑放爲良如敎
정조 20년
又啓目粘連江原道放未放冊子中本府所管罪人放秩趙鉉朴宗正等段依啓聞施送爲白遣◆稟秩中元有朋竝仍爲白旀他餘罪人等令刑曹稟處何如判付啓竝只依回啓施行爲良如敎
정조 20년
刑曹啓目粘連江原道放未放冊子中本曹所管罪人放秩未放秩乙良竝依啓聞施行爲白乎矣放秩中淮陽卞大珍江陵奴二長韓光猷寧越鄭喆孫蔚珍方光明等竝仍置爲白乎旀稟秩中通川朴成得襄陽金同守等竝仍配爲百乎旀金城崔相崑放送之意分付道臣何如判付啓依允爲旀徒年中金化朴萬太以鎭吏誣陷官長昨年大赦雖不得不減等豈可因此永放不念風化是旀金成劉百中襄陽文成大淮陽朴誠福蔚珍宋龍錫等段與二長之所犯可謂一而二近來婢夫凌辱妻上典之律別加申明之時有難輕放是旀高城徐胄愿金城金昌得等段語逼官長亦關紀綱楊口韓厚邑時段人物致傷難以輕放是旀通川宋景周段假稱捕校厥罪不輕是置竝只仍配諸道回啓時今番段依此假令稟處俾無倖宥之弊爲旀蔚珍方光明段所爲之如何姑無論海營之屬頑悍蔑法之習不可不懲卽爲放送仍又枚擧此意措辭行會該道此後更以延坪端有登聞則道臣守令之嚴處除良營屬之犯科者庸施懲一之典以勵國綱今番査啓以後營屬更不逞憾與否從近發遣備卽按廉之意言于廟堂爲旀鐵原宋昌奎段不可以語逼道臣言厥弊曾所熟聞放爲良如敎
정조 20년
又啓目粘連黃海道罪人放未放回啓云云未放秩乙良依啓聞施行爲白遣稟秩中韓聖養段不可處議疏放仍李德鉉李義和閔百準鄭彦衡李殷模張志冕等所犯不至深重宜有參恕之道而臣府不敢擅便上裁爲白乎旀他餘罪人令刑曹稟處何如判付啓依允爲旀李德鉉之睯不知畏李義和之倖逭重典豈可輕放以啓少人之幸乎竝只仍配平山鄭彦衡段事關所重渠必稱屈白川閔百準段同罪者見宥平山李殷模瑞興張至冕俱非渠首犯文化李春洽何足責竝只放送事分付爲良如敎
정조 20년
刑曹啓目粘連黃海道罪人放未放回啓云云本曹所管定配罪人放秩未放秩乙良竝依啓聞施行爲白乎矣放秩中殷栗李代寬不可以徒年遽議疏釋稟秩中松禾私奴福弼亦不可疏放竝仍配之意分付道臣何如判付啓依允爲旀文化李春世段鞭塚揷木是可忍也長連盧有哲長淵金景興段毆打禁吏捕卒谷山金得鎰康翎趙明位兔山秋命吉段凌辱妻上典長淵宋載陽段犯斫夥然竝仍爲旀殷栗金用究其情容有一分可恕執其跡亦無十分可疑德川李輔仁段與韓山韓宅裕無異放送爲良如敎
정조 20년
禁府啓目粘連忠淸道罪人放未放回啓云云本府所管罪人放未放秩乙良依啓聞施行爲白遣稟秩中鄭扞成範鎭金直休等段不可輕議宥釋竝仍元羽孫申韺李宗爀李益洙鄭東協宋啓來申大顯鄭大容等段所犯不至深重合有參恕而臣府不敢擅便上裁爲白乎旀他餘罪人令刑曹稟處何如判付啓依允爲旀沔川成範鎭段事實容有可恕忠州元羽孫燕歧申韺等段與橫城趙鉉白川閔百準不可異同黃澗李益洙永同宋啓來等段與平山李殷橫瑞興張至冕亦不可斑駁公州具忠元段繡啓狼藉而渠供發明豈可不從繡衣之言而渠之兩代光親合施絜矩之政鎭川申大顯韓山鄭大容等段當初定配出於先從位高者始之意竝只放送爲旀永同李宗爀段初檢之刑棍竝施所爲絶悖徒配失之太寬仍爲旀淸州鄭東協段莫曰襲謬比之李德鉉之萬包虛留渠有何罪況百餘石租改色又豈與德鉉之恣意犯科同日而許乎輕重顯殊用律混圇何以爲弦韋之方乎德鉉移錄於流秩東協特放竝與罪名蕩滌爲旀禮山李承薫段旣罪其罪宜入其人放送爲良如敎